Гъуэгуанэ кIыхьым и щIэдзапIэ
Къэбэрдей-Балъкъэрым футболымкIэ и кубокыр 2016 гъэм къэхьыным теухуа зэхьэзэхуэм щэбэт кIуамрэ тхьэмахуэмрэ щIидзащ. Илъэс ныкъуэкIэ екIуэкIыну зэпеуэм хэтщ ди республикэм и командэ нэхъ лъэщу 32-рэ.
Финалым и 1/32-нэ Iыхьэм и зэIущIэхэр хуабжьу хьэлэмэту екIуэкIащ. Абы и щыхьэтщ джэгум хухаха зэманыр яхуримыкъуу языныкъуэхэм къызэрыхущIагъуар, я Iуэхухэр пенальтикIэ зэхэзыгъэкIаи зэрыщыIар. Къапщтэмэ, «Нартымрэ» Прохладнэ къикIа «Горис-179-Кавказкабель»-мрэ сыхьэтитIым щIигъукIэ ерыщу Нарткъалэ щызэпэщIэтами, нэхъ лъэщыр наIуэ хъуакъым. Арати, зэIущIэ нэужь пенальтихэм Iуэхур хуэкIуащ. АбыкIэ нарткъалэдэсхэр хэпщIыкIыу нэхъ IэкIуэлъакIуэу къыщIэкIащ.
«Налшык ФК»-м хуабжьу хигъэзыхьащ илъэситI ипэкIэ республикэм и кубокыр зыIэщIэлъа «Кэнжэр». Къалащхьэм и командэщIэр хьэрхуэрэгъу лъэщым зыкIи къыпикIуэтакъым икIи джэгум хухаха зэманым химыгъэщIэфами, къыщIагъуам ефIэкIыфащ.
УзыIэпимышэнкIэ Iэмал иIэтэкъым Къэбэрдей-Балъкъэр мэкъумэш университетымрэ ХьэтIохъущыкъуей къуажэмрэ я командэхэм Налшык и Сабий стадионым щрагъэкIуэкIа зэIущIэм. Студентхэр 3:0-у япэ зэрищам къыпщигъэхъурт абыхэм текIуэныгъэр я Iэрылъхьэу. АрщхьэкIэ къуажэдэсхэм лIыгъэ къакъуэкIащ икIи джэгум хухаха зэманым бжыгъэр зэхуэдэ ящIыжри, къыщIагъуам я хьэрхуэрэгъухэр хагъэщIэфащ.
ЗэпэщIэува командэхэр зэкIэ къарукIэ зэрызэхуэмыдэм и щыхьэтщ екIуэкIа зэIущIэ 16-м ящыщу 9-р бжыгъэшхуэкIэ зэриухар. Псом хуэмыдэу хъийм икIат зи хьэрхуэрэгъухэм топ 15 зэуэ яхудэзыгъэкIа «Автозапчасть»-мрэ, къыпэщIэувахэм 13-рэ я жагъуэ зыщIа «Велес»-мрэ.
Щыгъуазэ фыхуэтщIынщ Къэбэрдей-Балъкъэрым футболымкIэ и кубокыр 2016 гъэм къахьыным теухуауэ ирагъэкIуэкIа япэ зэIущIэхэм къарикIуа бжыгъэ псоми: «Налшык ФК» (Налшык) — «Кэнжэ» (Кэнжэ) — 3:3, къыщIагъуа зэманым — 5:4, «Горец «(Балъкъэр Ипщэ)- «Iэдииху» (Iэдииху) — 2:4, «Къэщкъэтау «(Къэшкъэтау) — «ЛогоВАЗ» (Бабугент) — 1:4, «Родник» (Псынэдахэ) — «Тэрч» (Тэрч) — 0:4, «Ремонтник» (Прохладнэ) — «Ислъэмей» (Ислъэмей) — 4:1,«Къундэтей» (Шэджэм ЕтIуанэ) — «Жулдуз» (Хьэсэней) — 1:5, «Горец» (Налшык) — «Спартак-Налшык-Д» (Налшык) — 1:3, «Нарт» (Нарткъалэ) — «Горис-179-Кавказкабель» (Прохладнэ) — 1:1,къыщIагъуа зэманым — 2:2,пенальтикIэ — 4:1, «КъБКъМУ» (Налшык) — «ХьэтIохъущыкъуей» (ХьэтIохъущыкъуей) — 3:3,къыщIагъуа зэманым — 3:4, «Союз» (Налшык) — «Школа №31» (Налшык) — 6:0, «Шэджэм-2» (Шэджэм ЕтIуанэ) — «Бахъсэн» (Бахъсэн) — 2:0, «Бедик» (Арщыдан) — «Псыгуэнсу» (Псыгуэнсу) — 0:4, «Автозапчасть» (Бахъсэн) — «Спарта-2» (Налшык) — 15:0, «Къэхъун» (Къэхъун) — «Вольнэ Аул СДЮШОР» (Налшык) — 5:0, «Ансар» (Налшык) — «Малка» (Малкэ) — 2:1, «МурБек СДЮШОР» (Налшык) — «Велес» (Къэрэгъэш) — 0:13.
ТекIуахэр финалым и 1/8-нэ Iыхьэм кIуащ. Абы хыхьэ зэIущIэхэм ящыщу нэхъ хьэлэмэтынур «Къэхъунымрэ» «Автозапчасть»-мрэ я зэпэщIэтыныгъэрщ. Нэгъабэ ахэр финалым щызэныкъуэкъуащ.
Хьэтау Ислъам.
